Għaqdiet sportivi laqgħu b'sodisfazzjon id-dokument għall-konsultazzjoni pubblika dwar il-Politika Nazzjonali tal-Isport għall-għaxar snin li ġejjin. Dokument li tfassal bis-sehem u l-parteċipazzjoni ta' diversi sportivi fuq medda ta' sena u nofs li matulhom saru 52 laqgħa ma' għadiet sportivi u entitajiet governattivi. Id-dokument huwa msejjes fuq tliet pilastri ewlenin, bl-edukazzjoni sportiva minn età żgħira tkun kruċjali. Sezzjoni oħra fid-dokument hija l-parteċipazzjoni fl-isport, li titkellem dwar l-isport bħala passatemp. Iżda d-dokument imur lil hinn minn hekk. Bis-Segretarju Parlamentari Chris Agius jgħid li "f'dawn l-10 snin li ġejjin irridu niddedikaw aktar flus u attenzjoni f'ċerti dixxiplini li lil dal-pajjiż jistgħu jġibulu suċċess fuq livell internazzjonali." Biex jintlaħaq dan il-għan tinħtieġ professjonalità mhux biss mill-għaqdiet sportivi iżda wkoll fil-qasam edukattiv. Dan id-dokument studja wkoll sitwazzjonijiet ekonomiċi f'diversi pajjiżi biex bħalma jiġri barra minn xtutna, l-isport f'Malta jista' wkoll ikun sors li jħalli benefiċċju finanzjarju. Fl-ewwel reazzjonijiet tagħhom l-għaqdiet kienu pożittivi ferm. Chris Spiteri minn Badminton Malta qal: "Ikun hemm ħafna diskussjonijiet għaddejjin matul is-sena però f'okkażjoni bħal din fejn tista' anki tagħmel bidla fil-ħsieb tal-Gvern kif se jkompli jmexxi l-isport, naħseb hija importanti ħafna li l-isportivi kollha jeħduha bis-serjetà ħalli minn issa s'10 snin oħra nkomplu mexjin 'il quddiem." Paul Baldacchino rappreżentant tal-Malta 10-Pin Bowling Association iddikjara: "Aħna li huwa sports tekniku nibbażaw ħafna fuq il-kowċis. Għandna kowċis tajbin ħafna li jagħtu ħafna ħin minn tagħhom però naħseb wasal iż-żmien li minn xogħol volontarju li dak li jkun jagħmlu wara l-ħin, ikollna kowċis full-time. Importanti speċjalment jekk naspiraw li nġibu rebħ ta' midalji u rebħ barra minn Malta." Sodisfatt ukoll Frans Bugeja, mill-Malta Billiard & Snooker Association li qal: "Ġejna allokati post għalkemm bħalma nafu hawn Malta l-ispazju huwa limitat, però ġejna allokati post fejn se jkollna sala tagħna tissejjaħ akkademja, li fiha joqogħdu 8 billiards, jiġifieri ż-żgħażagħ tagħna jistgħu jserrħu moħħhom li ħa jkollhom futur sabiħ b'kowċis kwalifikati, li jkunu jistgħu jipprattikaw l-isport tagħhom. F'daż-żmien ta' konsultazzjoni ħa nieħdu l-opportunità biex nippromwovu wkoll l-isport tagħna m'entitajiet Governattivi." Għal Joseph Tanti, amministratur fil-Malta Handball Association, dan huwa ċans li jkunu iktar attivi: "Issa aħna nistgħu nkunu attivi mhux passivi u ngergu biss, ngħidu li m'għandniex affarijiet, imma permezz ta' dil-politika li tnediet illum naħseb li hija xi ħaġa pożittiva li aħna nistgħu nsemmgħu leħinna għall-ġid tal-isport Malti kollu mhux biss il-handball."